בס"ד

**הנדסת תודעת ההמון**

אדוני היו"ר, כנסת נכבדה

אחד המאפיינים המרכזיים של הפוסטמודרניזם הוא המרת ערכי הטוב והרע, האמת והשקר שהחברה האנושית האמינה בהם בתקופה המודרנית, בשיח של נרטיבים, שבו לכל אחד ולכל חברה יש הנרטיב שלה, ואין עדיפות לנרטיב אחד על משנהו.

התפיסה הזו לא נשארת בתחום עולם הרוח והדעות, אלא גולשת אפילו לעולם המדע והמוסר, ואפילו ביחס לדברים הבסיסיים ביותר והכי מובנים מאליהם.

אבל כל זה הוא רק לכאורה.

למען האמת, מובילי הדעה הפרוגרסיבים דבקים באמיתות הפוסטמודרניות שלהם בקנאות פנאטית חשוכה.

הם לא בוחלים בשום דרך לבטל, להשתיק, להכפיש, לגנות, להוקיע ולהוציא אל מחוץ ללגטימציה את כל מי שמעז לערער על תפיסותיהם ולדבוק בתפיסות השמרניות בדבר אמת ושקר, וטוב ורע.

תיאור הומוריסטי למציאות ההזויה הזו נעשה בסרטון אמריקאי קצר בשם 'מתמטיקה אלטרנטיבית':







הסיפור אולי משעשע, אבל המציאות הזויה וכואבת.

רק מספר דוגמאות:

1. פרופסור בבית הספר לרפואה באוניברסיטת קליפורניה עצר במהלך שיעור אנדוקרינולוגיה, על מנת להתנצל על כך שאמר את המילים 'כשאישה בהריון', מה שאומר שרק נשים יכולות להיכנס להריון. הוא התנצל מעומק ליבו , ואמר שלא הייתה לו כוונה לפגוע באף אחד.
2. ויקיפדיה, שמהווה מקור למידע עבור חלק ניכר מהמין האנושי בחברה המערבית, מגדירה את עצמה כ'מיזם רב־לשוני לחיבור אנציקלופדיה שיתופית, חופשית ומהימנה'.

והנה, לארי סנגר, ממייסדי ויקיפדיה, פרסם בזמן האחרון מאמר מטלטל על ההטייה וחוסר הנייטרליות של ויקיפדיה.

במאמר הוא סוקר מספר דוגמאות של אירועים משמעותיים שקרו בשנים האחרונות בארצות הברית ובעולם ושל ויכוחים ערכיים שמסעירים את החברה המערבית, ומראה כיצד התיאור שלהם בויקיפדיה היה מוטה בצורה משמעותית לצד אחד, ובאפו מפתיע זה לא היה הצד השמרני.

וכך הוא כותב במסקנת המאמר:
"נושאים שנויים במחלוקת אלה הם בדיוק המקום שבו עלינו לצפות לראות יחס הוגן ל"דעות חלופיות" בוויקיפדיה. אבל אנחנו לא רואים זאת.

לא שזה חדש אבל זה חוזר על עצמו. ויקיפדיה מסרבת להיות ניטרלית ולכן מדיניות "נקודת המבט הניטרלית שלה" היא מס השפתיים שכולו חרפה וצביעות. עורכי ויקיפדיה מוטים כל כך שהערכים שהם עורכים נראים יותר כמו תעמולה מאשר תוכן עיוני ראוי לציון.

מקורות מידע מרכזיים רבים של שמרנים או של בעלי דעות מנוגדות מוחרמים בוויקיפדיה ... רק מקורות פרוגרסיביים וגלובליסטיים – וידידותיים לפרוגרסיביזם הגלובליסטי – מותרים בוויקיפדיה.

הם פשוט משתלטים בבלעדיות על מה שראוי בעיניהם לחשיבה. הם רוצים לקבוע את גבולות הדיון והם רוצים לומר לכם איך לחשוב על זה.

מסיבות אלה, לא מופרך לומר שוויקיפדיה, כמו מוסדות מוטים פוליטית מאוד נוספים רבים בעולם הדיגיטל האמיץ שלנו, הפכה עצמה למעין משטרת מחשבות שאוזקת למעשה כל נקודת מבט שמרנית שהיא חולקת עליה. דמוקרטיה לא יכולה לשגשג בתנאים כאלה: אני טוען שוויקיפדיה הפכה ליריבה של הדמוקרטיה הבריאה".

מן העבר השני, התפרסם לפני כשלוש שנים על שלושה אקדמאיים אמריקאים, שערכו ניסוי, בו הם שלחו 20 מאמרים, שבנויים כמאמרים אקדמאיים, לכתבי עת נחשבים בתחום מדעי הרוח.
אלא שהמאמרים עסקו בנושאים הזויים והכילו טענות מגוחכות. כמו למשל מאמר על תשתית לאסטרונומיה פמיניסטית, שבו טענו כי האסטרונומיה היא מדע גברי שיש לתקנו על ידי שילוב של אסטרולוגיה פמיניסטית, או מאמר על תרבות האונס של כלבים בפארקים, שאחת ממסקנותיו הייתה שיש לאמן גברים עם קולר ורצועה כמו כלבים, כדי ללמדם להפסיק להתנהג באלימות

את המאמרים הם בנו בצורה אקדמית מקובלת, ובאופן שידבר בשפה הליברלית ה"נכונה".

המאמרים זכו לשבחים, שבעה מהם התקבלו לפרסום, עוד כמה היו בתהליך, ורק שישה נפסלו. השניים שהזכרתי מקודם התקבלו לפרסום.

כל זה הוא דרך אחת, שבה מועלמות דעות ואמיתות מסוימות, בעוד אחרות, אלו ה"נאורות" וה"נכונות", מועלות על נס.

דרך נוספת ומשלימה של מובילי הדעה הפרוגרסיביים, היא מהלך ארוך טווח של השפעה על הדעות הרווחות בחברה, מה שמוכר כהזזת חלון אוברטון.

חלון אוברטון הוא טווח הרעיונות המקובל בשיח הציבורי, שנקרא על שמו של המהנדס ג'וזף אוברטון.

אוברטון היה מהנדס חשמל ומשפטן, שכיהן כסגן נשיא במכון מחקר וחינוך במישיגן. לפני 18 שנים, בגיל 43, הוא נהרג בתאונת מטוס.

על פי המודל של אוברטון כל רעיון נמצא על הציר שהנקודות שלו הן: 'בלתי מתקבל על הדעת', 'קיצוני', 'קביל', 'הגיוני' ו'פופולרי'.

כל מה שנדרש לפי מודל זה כדי להכשיר רעיון מסוים או כדי לפסול רעיון אחר, הוא לדאוג להזיז את הרעיון על הציר.

דבר זה נעשה כמובן בצורה בתהליך סמוי מן העין.

בלוגר רוסי הדגים לפני כשבע שנים איך מודל אוברטון יכול לעבוד על כל רעיון שנראה מופרך לגמרי למוסר ולהגיון האנושי, כמו למשל - קניבליזם.

קניבליזם לא מקובל כיום בשום מקום בעולם המערבי, והוא נחשב לטאבו שאין לעבור עליו. זה שלב ״בלתי מתקבל על הדעת״, או בניסוח של מודל אוברטון: ״אפס חלון הזדמנויות״.

אבל בשורה של צעדים איטיים ונחושים אפשר בהחלט להפוך את הקניבליזם לאפשרי.

הצעד הראשון הוא כינוס מדעי בנושא "אנתרופולוגיה של מנהגים אקזוטיים בפולינזיה". למדע הרי מותר לדון בכל דבר.

לאחר הכנס יתפרסמו ציטוטים ומסקנות, ופרופסור אחד יתראיין לכלי תקשורת ויספר על האקזוטיקה והחן שבמנהגים הפראיים של תושבי פולינזיה. וכך, בלי שתשימו לב, החלון של אוברטון התחיל לזוז. מטאבו שאסור לדבר עליו לנושא שנחקר במסגרת אקדמית מכובדת.

הצעד השני יהיה שינוי השם, תוך גינוי אלו שמסרבים לעסוק בנושא מטעמי מוסר. הרי אי אפשר להתעלם מהמדע, ומי שיסרב לעסוק בנושא יוכרז כמתנשא וצבוע. כדי לנתק את הדיון האקדמי מהדעות הקדומות, חייבים להמציא שם אלגנטי לקניבליזם, כדי שכל מיני מתחסדים צרי אופקים לא ישפטו את העוסקים בנושא ויקראו להם בשמות גנאי המתחילים באות "ק".

ההכרח לשינוי השם, לפי אוברטון, מגיע מכך שאי אפשר להמשיך להשתמש במונח קניבליזם, בגלל האסוציאציות שהוא מעורר. חייבים להמציא לו שם מכובד יותר, שיסתיר את המהות האמיתית של התופעה. לכן נבחר כתחליף המונח הלטיני ״אנתרופופגיה״.

כעת צריך להביא הוכחה מהעבר הרחוק לכך ש״אנתרופופגיה״ יכולה להיות לגיטימית בהחלט בתנאים מסוימים. אפשר לספר את האגדה על האם המסורה שנתנה לילדיה המתים מצמא לשתות את דמה שלה, או להיזכר במקרה בו קברניט מטוס שהתרסק איפשר לצוות המטוס לאכול פצוע שכבר נטה למות, כדי שכל הניצולים לא יגוועו ברעב.

בשלב השלישי, הדיון בנושא כבר הופך לגיטימי לחלוטין. כך, למשל, טענות לפיהן אין שום נזק מדעי באכילת בשר אדם, סברות שהחשק לאכילת בני אדם הינו גנטי, ואפילו רעיונות כי לאנשים חופשיים יש זכות להחליט לבד מה הם יאכלו, או שמישהו יאכל אותם, מזיזות את העיסוק בנושא לשלב הרציונלי, בו אכילת אדם נשקלת בפועל.

לאנשים השפויים, שמתנגדים לתופעה, כבר אפשר לקרוא ״שמרנים רדיקליים״, שמסרבים לקבל הוכחות מדעיות לכך שלאכול אנשים זה דבר נורמלי. הם מוקעים כפאשיסטיים צרי אופקים שמסרבים לקבל את השונה, ונידונים לבוז וללעג התקשורת.

השלב הבא הוא להעלות את הנושא לסדר היום הציבורי דרך כלי התקשורת. בסרטים מופיעות דמויות של אנשים שאוכלים אנשים אחרים, שירים נוגים העוסקים בנושא זוכים למאות אלפי צפיות ובעיתונות נחשפים בכתבות שער אמנים, במאים ואנשים ידועים שחושפים לראשונה כי הנה, גם הם אוהבים לאכול בשר אדם.

בשלב הזה, העיסוק בקניבליזם הוא כבר ראוי וכשר לחלוטין, והדרך לשלב החמישי והאחרון, חקיקה והסדרת אכילת אנשים בחוק, היא ראויה ומתבקשת. קבוצות לוביסטיות בממשלה מתאגדות ופועלות לשינוי החוק, משאלי עם המוכיחים שישנו אחוז גבוה של תומכים בתהליך לגליזציה של קניבליזם מפורסמים, ופוליטיקאים מתחילים לרכב על הגל ולהנפיק הצהרות שגם הם תומכים במתן זכויות לכולם. גם לאלו שאכלו פעם מישהו או חולמים על היום בו יאכלו מישהו.

בשלב האחרון, הציבור כבר נשבר. מי אמר שזה כל כך נורא, בעצם?

גם אנשים שבעומק ליבם מזדעזעים משבירת כל חוקי המוסר האנושי בניגוד לכל הגיון, מפחדים להביע את דעתם בקול, כדי שלא יוקעו כקיצוניים שמתנגדים לזכויות אדם. הם שותקים ועומדים מנגד כשחוקים האוסרים על איסור אכילת אדם נחקקים, ותוהים איך יתכן שמה שהיה בגדר טאבו מאז ומתמיד, הפך פתאום לסמל הקדמה והליברליזם ומוגדר כנורמלי לחלוטין.

נכון. זה עוד לא קרה ביחס לקניבליזם, אבל ביחס לנושאים אחרים זה קרה וקורה.

כך לדוגמה, למרות שהמפלגה הקומוניסטית רצחה עשרות מיליוני איש במדינות שבהן עלתה לשלטון, ובעבר אנשים בארה''ב הועמדו לדין בשל אהדתם לקומוניזם, כיום הקומוניזם זוכה לאהדה ולסלחנות באמריקה. דמותו של צ'ה גווארה, שהרעיב למוות אלפים מבני עמו ורדף אותם, מודפסת על חולצות שנמכרות בהמוניהן, ואפילו מאו צה טונג, דיקטטור שידיו מגואלות בדמם של עשרות מיליונים ממתנגדיו, זוכה להערצה בקרב חוגים מסוימים. הסיבה העיקרית לכך היא נוכחות ופעילות של אנשי אקדמיה מובילים בארה"ב שהיו בעמדות כוח אקדמיות וארגנו כנסים ודיונים באוניברסיטאות בזכות הקומוניזם. אותם אנשי אקדמיה, אשר כונו "אסכולת פרנקפורט", גם כתבו ספרים שבהם המשיכו לדון בקומוניזם ובמרקסיזם כאופציה חברתית לגיטימית. כיום, הקומוניזם נחשב בחלק גדול מחוגי החברה כרעיון רומנטי שכשל שלא באשמתו.

פדופיליה היא תופעה מתועבת שנחשבת לטאבו? כנראה שכבר לא בכל מקום.

בהולנד, פסק בית משפט לפני 15 שנה, שמפלגת ״אהבת אחים״ שמכשירה חלק מתופעות הפדופיליה, יכולה להתתמודד בבחירות. השופט קבע בפסיקתו: ״יש לראות את חופש הביטוי, וחופש ההתאגדות כיסודות הדמוקרטיה ולמפלגת ׳אהבת אחים׳ יש גם זכות לחופש כזה״.

בשבדיה, לפני כ 11 שנה, פוליטיקאי הביע את עמדתו בדבר הכשרה של צריכת חומרים פדופיליים, אגודת העיתונאים פרסמה [תמיכה](https://web.archive.org/web/20100818122125/http%3A/www.journalisten.se/artikel/24124/journalistfoerbundets-ordfoerande-barnporrlagen-aer-censur) בעמדתו, בטענה שהגבלה על פורנוגרפיה עם ילדים עלולה בעתיד לגרום לצנזורה על יצירות אמנות שונות שבהן מופיעים ילדים.

השלב הבא היה, שבירחון אקדמי, פורסם מחקר שלפיו ניצול מיני של ילדים פחת בצ׳כיה לאחר שהחוק התיר אחרי 1989 החזקה ושימוש בחומרי תועבה של ילדים.

לפי חלון אוברטון, השלב הבא הוא שינוי השם, ואכן ב-2011 התקיים בבולטימור, ארה״ב, כינוס בהשתתפות אנשים מתחום הרפואה. באותו כינוס, השם ״פדופיליה״, שנושא קונוטציה שלילית, כבר נמחק והתופעה קיבלה שם אלגנטי יותר: ״אנשים הנמשכים לקטינים״. הקריאה שיצאה מהכינוס דרשה שלא לראות בפדופילים פושעים או סוטים: ״לא צריך להניח שמבוגרים שנמשכים לקטינים מתעללים בילדים, או שהדחפים המיניים שלהם אינם נשלטים״.

כשיום אחד, פדופיל כזה יתקבל למורה בכיתה א', תבינו איפה זה התחיל.

אחת השיטות המקובלות להזזת חלון אוברטון כדי לקדם אג׳נדות פוליטיות ונפוצה בישראל היא הקמת מכוני חשיבה, שמפיצים מסמכים שעטופים בדיונים אקדמיים מדעיים, וכך אותו מכון מקדם אג׳נדה חברתית או מדינית מסוימת.

ככה הכשירו את הסכמי אוסלו ואת ערפאת וחבר המחבלים שלו תוך מכבסת מילים על 'פרטנרים' במקום 'מחבלים', 'שטחים' במקום 'יהודה ושומרון' ואפילו 'קורבנות שלום' במקום נרצחי טרור.

את המחיר שילמנו כולנו בדם.

הגיע הזמן שהציבור במדינת ישראל יפקח את עיניו.

גורמים פרוגרסיביים חסרי זהות יהודית ולאומית וחסרי אחריות, פועלים בתהליך של הנדסת תודעה ושטיפת מוח שנמשך כבר שנים, במימון של מדינות זרות וקרנות עוינות, כמו למשל הקרן לישראל חדשה, למחוק כל זהות אישית, משפחתית, דתית ולאומית.

כך הם פועלים להנדס ולעוות תודעה, נגד מה שכל ילד קטן יודע מינקותו, כאילו אין איש ואין אישה, אלא אלו רק חלוקות שנוצרו בהבנייה חברתית.

כך הם פועלים להנדס ולעוות תודעה, נגד המבנה הבסיסי ביותר, שמקיים את האנושות מאז בריאת העולם – המשפחה, כאילו משפחה זה לאו דווקא אבא, אמא וילדים. כאילו יש עוד דרכים ליצור חיים ולהיות חוליה בשלשלת הדורות. כאילו ילד לא צריך שיהיו לו אב ואם.

כך הם פועלים להנדס ולעוות תודעה, למשל דרך מתווה הכותל, כאילו התורה שבעל פה והפירוש המקובל מדורי דורות הם רק דרך אחת ביהדות, אבל ישנן עוד דרכים לא פחות לגיטימיות, כמו דרכי השקר של התנועה הרפורמית והתנועה הקונסרבטיבית. כל זה כחלק מהניסיון לפגוע במעמדה של תורת ישראל בכלל, ובזהות היהודית של מדינת ישראל בפרט.

כך הם פועלים במלוא הכח להנדס ולעוות תודעה, כאילו עם ישראל הוא עם ככל העמים, וכאילו כל דיבור על ייחודו וייעודו של עם ישראל הוא סוג של פאשיזם ולאומנות. זאת במגמה ברורה ומוצהרת להפוך את מדינת ישראל למדינת כל אזרחיה.

עם ישראל חי וזהותה היהודית והלאומית של מדינת ישראל תתחזק בסופו של דבר, אבל מצער וכואב הנזק שהתהליכים הללו מחוללים ויחוללו.

בדיוק כנגד זה אנחנו כאן.